ประกาศกรมวิชาการเกษตร เรื่อง เงื่อนไขการนำเข้าผลส้มสดจากสาธารณรัฐแอฟริกาใต้ พ.ศ. 2555
ประกาศกรมวิชาการเกษตร
ประกาศกรมวิชาการเกษตร
เรื่อง
เงื่อนไขการนำเข้าผลส้มสดจากสาธารณรัฐแอฟริกาใต้
พ.ศ. ๒๕๕๕
 

ด้วยกรมวิชาการเกษตรได้วิเคราะห์ความเสี่ยงศัตรูพืชของผลส้มสดนำเข้าเพื่อการค้าจากสาธารณรัฐแอฟริกาใต้เสร็จสิ้นแล้ว

อาศัยอำนาจตามความในมาตรา ๘ (๒) และมาตรา ๑๐ แห่งพระราชบัญญัติกักพืช
พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบัญญัติแห่งกฎหมาย
อธิบดีกรมวิชาการเกษตรโดยคำแนะนำของคณะกรรมการกักพืช จึงออกประกาศเงื่อนไขการนำเข้าผลส้มสดจากสาธารณรัฐแอฟริกาใต้
ดังต่อไปนี้

ข้อ ๑ ประกาศนี้เรียกว่า ประกาศกรมวิชาการเกษตร เรื่อง เงื่อนไขการนำเข้าผลส้มสดจากสาธารณรัฐแอฟริกาใต้
พ.ศ. ๒๕๕๕

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ชนิดพืช
ผลส้มสดที่ได้รับอนุญาตให้นำเข้าราชอาณาจักรไทย ได้แก่
๓.๑ ส้มหวาน (sweet orange) (Citrus sinensis) ได้แก่ พันธุ์นาเวล (Navel) และวาเลนเซีย (Valencia)
๓.๒ ส้มเปลือกล่อน (mandarin) (Citrus reticulata) ได้แก่ พันธุ์คลีเมนไท (Clementine) และซัทซูมา (Satsuma)
๓.๓ เลมอน (lemon) (Citrus limon) ได้แก่ พันธุ์ยูเรก้า (Eureka)
๓.๔ เกรฟฟรุท (grapefruit) (Citrus paradisi) ได้แก่ พันธุ์มาซ (Marsh) โรส (Rose) และสตาร์รูบี้ (Star Ruby)

ข้อ ๔ ศัตรูพืชกักกันที่เกี่ยวข้อง
รายชื่อศัตรูพืชกักกันของราชอาณาจักรไทยสำหรับผลส้มสดจากสาธารณรัฐแอฟริกาใต้
ปรากฏตามเอกสารหมายเลข ๑ ท้ายประกาศนี้

ข้อ ๕ หน่วยงานที่รับผิดชอบ
๕.๑ ราชอาณาจักรไทย คือ กรมวิชาการเกษตร
๕.๒ สาธารณรัฐแอฟริกาใต้ คือ Department of Agriculture, Forestry and Fisheries ซึ่งต่อไปในประกาศนี้จะเรียกว่า DAFF

ข้อ ๖ การขออนุญาตนำเข้า
ต้องมีใบอนุญาตนำเข้าซึ่งออกให้โดยกรมวิชาการเกษตร

ข้อ ๗ วิธีการขนส่ง
ต้องส่งผลส้มสดจากเมืองท่าแห่งหนึ่งในสาธารณรัฐแอฟริกาใต้ไปยังเมืองท่าปลายทางในราชอาณาจักรไทยในลักษณะเป็นสินค้าขนส่งทางน้ำหรือทางอากาศ

ข้อ ๘ แหล่งปลูก
ผลส้มสดต้องเป็นผลผลิตจากสาธารณรัฐแอฟริกาใต้ และมาจากสวนส้มที่ปลูก เพื่อการค้าซึ่งได้จดทะเบียนไว้กับ
DAFF โดยที่ DAFF กำหนดให้เป็นแหล่งปลูกส้มสำหรับส่งออกไปยังราชอาณาจักรไทยและกรมวิชาการเกษตรได้ให้การรับรองแล้วก่อนที่จะส่งออก

ข้อ ๙ ข้อกำหนดสำหรับสวน
๙.๑ DAFF ต้องจดทะเบียนสวนส้มในแหล่งปลูกส้มที่กำหนดไว้สำหรับส่งออกไปยังราชอาณาจักรไทยและต้องดำเนินการสำรวจแบบติดตามศัตรูพืช
เพื่อให้แน่ใจว่าผลส้มสดปราศจากศัตรูพืชกักกัน DAFF ต้องมอบบันทึกรายละเอียดการจดทะเบียนสวนส้มให้แก่กรมวิชาการเกษตรเมื่อได้รับการร้องขอ
DAFF ต้องดำเนินการจดทะเบียนสวนส้มให้เสร็จสิ้นก่อนเริ่มการส่งออก
๙.๒ เกษตรกรเจ้าของสวนส้มที่จดทะเบียนต้องปฏิบัติตามหลักเกษตรดีที่เหมาะสมในสวนส้ม
โดยต้องรักษาความสะอาดสวนส้ม
และต้องมีการบริหารจัดการศัตรูพืชแบบผสมผสานหรือมีมาตรการอื่น ๆ
ในการควบคุมศัตรูพืช ทั้งนี้ เพื่อให้เกิดความมั่นใจว่าศัตรูพืชกักกันได้รับการจัดการอย่างเหมาะสม
๙.๓ DAFF ต้องส่งมอบข้อมูลแผนการบริหารจัดการศัตรูพืชในสวนส้มตลอดฤดูกาลปลูกให้แก่กรมวิชาการเกษตรเมื่อได้รับการร้องขอ

ข้อ ๑๐ ข้อกำหนดสำหรับโรงบรรจุสินค้าหรือสถานที่จัดการสินค้าส่งออก
๑๐.๑ DAFF ต้องจดทะเบียนและติดตามตรวจสอบโรงบรรจุสินค้าหรือสถานที่จัดการสินค้าส่งออกที่จะส่งออกผลส้มสดไปยังราชอาณาจักรไทย
DAFF ต้องมอบบันทึกรายละเอียดการจดทะเบียนโรงบรรจุสินค้าหรือสถานที่จัดการสินค้าส่งออกแก่กรมวิชาการเกษตรเมื่อได้รับการร้องขอ
DAFF ต้องดำเนินการจดทะเบียนโรงบรรจุสินค้าหรือสถานที่จัดการสินค้าส่งออกให้เสร็จสิ้นก่อนเริ่มการส่งออก
๑๐.๒ โรงบรรจุสินค้าหรือสถานที่จัดการสินค้าส่งออกที่จดทะเบียนต้องนำผลส้มสดมาจากสวนส้มที่จดทะเบียนซึ่งปลูกเพื่อการค้าจากแหล่งปลูกที่กำหนดเท่านั้น
ทั้งนี้
เพื่อให้สามารถดำเนินการตรวจสอบย้อนกลับแหล่งที่มาของผลส้มสดที่ส่งออกได้อย่างรวดเร็ว
โรงบรรจุสินค้าหรือสถานที่จัดการสินค้าส่งออกต้องเก็บบันทึกรายชื่อเกษตรกรเจ้าของสวนส้มซึ่งส่งผลส้มสดออกไปยังราชอาณาจักรไทย
และต้องมอบข้อมูลเหล่านี้ให้แก่กรมวิชาการเกษตรเมื่อได้รับการร้องขอ
๑๐.๓ โรงบรรจุสินค้าหรือสถานที่จัดการสินค้าส่งออกต้องจัดทำเอกสารมาตรฐานกระบวนการดำเนินงาน
ซึ่งแสดงรายละเอียดขั้นตอนเกี่ยวกับการคัดขนาด การจัดการ และการบรรจุผลส้มสด
๑๐.๔ DAFF ต้องดำเนินการตรวจสอบระบบของโรงบรรจุสินค้าหรือสถานที่จัดการสินค้าส่งออกก่อนจดทะเบียนโรงบรรจุสินค้าหรือสถานที่จัดการสินค้าส่งออกนั้น
และต้องตรวจสอบระบบเป็นประจำทุกปี
โรงบรรจุสินค้าหรือสถานที่จัดการสินค้าส่งออกต้องรับผิดชอบในการเก็บรักษาข้อมูลต่าง
ๆ ทั้งหมด
๑๐.๕
การกำจัดศัตรูพืชด้วยความเย็นก่อนส่งออกเพื่อกำจัดศัตรูพืชกักกันต้องดำเนินการภายในโรงบรรจุสินค้าหรือสถานที่จัดการสินค้าส่งออกที่จดทะเบียนเท่านั้น
๑๐.๖
การตรวจผลส้มสดว่าปราศจากศัตรูพืชกักกันต้องดำเนินการภายในโรงบรรจุสินค้าหรือสถานที่จัดการสินค้าส่งออกที่จดทะเบียนเท่านั้น

ข้อ ๑๑ ข้อกำหนดสำหรับการกำจัดศัตรูพืช
๑๑.๑ ผลส้มสดที่จะส่งออกไปยังราชอาณาจักรไทยต้องกำจัดแมลง false codling moth (Thaumatotibia leucotreta), Mediterranean fruit fly (Ceratitis capitata) และ Natal fruit fly (Ceratitis rosa) ด้วยวิธีกำจัดศัตรูพืชด้านสุขอนามัยพืช
วิธีกำจัดศัตรูพืชด้วยความเย็นต่อไปนี้ได้รับการยอมรับว่าเป็นวิธีกำจัดศัตรูพืชด้านสุขอนามัยพืชสำหรับกำจัดแมลง
false codling moth, Mediterranean fruit fly และ Natal fruit fly ในผลส้มสด
อุณหภูมิตรงบริเวณกึ่งกลางผล
ระยะเวลา
(จำนวนวันติดต่อกัน)
- ๐.๕๕ องศาเซลเซียส (๓๑ องศาฟาเรนไฮต์) หรือต่ำกว่า
๒๔ วัน
  หรือมากกว่า
๑๑.๒
การกำจัดศัตรูพืชด้วยความเย็นยังไม่เริ่มต้นจนกว่าแท่งวัดอุณหภูมิผลไม้ทั้งหมดแสดงอุณหภูมิลบ
๐.๕๕ องศาเซลเซียส (๓๑ องศาฟาเรนไฮต์) หรือต่ำกว่า ถ้าอุณหภูมิผลส้มเพิ่มขึ้นสูงเกินลบ
๐.๒๗ องศาเซลเซียส (๓๑.๕ องศาฟาเรนไฮต์) ต้องขยายระยะเวลาออกไปอีกไม่น้อยกว่า ๘
ชั่วโมง สำหรับแต่ละวันหรือส่วนของหนึ่งวันซึ่งอุณหภูมิสูงกว่าลบ ๐.๒๗
องศาเซลเซียส (๓๑.๕ องศาฟาเรนไฮต์)
ถ้ามีการขยายระยะเวลาการกำจัดศัตรูพืชด้วยความเย็นออกไป อุณหภูมิของผลไม้ในช่วงที่ขยายระยะเวลาออกไปนั้นต้องมีอุณหภูมิ
๑.๑๑ องศาเซลเซียส (๓๔ องศาฟาเรนไฮต์) หรือต่ำกว่า ถ้าอุณหภูมิผลเพิ่มขึ้นสูงเกิน
๑.๑๑ องศาเซลเซียส (๓๔ องศาฟาเรนไฮต์) ในช่วงระยะเวลาใดเวลาหนึ่ง
ให้ถือว่าการกำจัดศัตรูพืชด้วยความเย็นประสบความล้มเหลว
๑๑.๓ การกำจัดศัตรูพืชด้วยความเย็นระหว่างขนส่ง
ต้องลดอุณหภูมิผลส้มสดตรงบริเวณกึ่งกลางผลให้ต่ำลงถึงระดับเดียวกันกับหรือต่ำกว่าอุณหภูมิเป้าหมายที่อุณหภูมิลบ
๐.๕๕ องศาเซลเซียส (๓๑ องศาฟาเรนไฮต์) เป็นการล่วงหน้านาน ๗๒ ชั่วโมง
ก่อนขนถ่ายผลส้มสดเข้าตู้ขนส่งสินค้า
๑๑.๔
การกำจัดศัตรูพืชด้วยความเย็นสามารถดำเนินการได้ทั้งก่อนส่งออกหรือระหว่างขนส่ง
สำหรับการกำจัดศัตรูพืชด้วยความเย็นระหว่างขนส่งนั้น
อาจจะดำเนินการเพียงบางส่วนซึ่งเป็นการกำจัดศัตรูพืชด้วยความเย็นก่อนส่งออก โดยเริ่มต้นดำเนินการในสาธารณรัฐแอฟริกาใต้และการกำจัดศัตรูพืชด้วยความเย็นจะเสร็จสิ้นสมบูรณ์ระหว่างขนส่ง
ในกรณีที่การกำจัดศัตรูพืชด้วยความเย็นเกิดล้มเหลวระหว่างขนส่ง
การกำจัดศัตรูพืชด้วยความเย็นอาจจะดำเนินการให้เสร็จสิ้นสมบูรณ์ได้เมื่อสินค้านั้นถึงจุดหมายปลายทาง
๑๑.๕ การประเมินผลการกำจัดศัตรูพืชด้วยความเย็นทั้งกรณีการกำจัดศัตรูพืชด้วยความเย็นก่อนส่งออก
และการกำจัดศัตรูพืชด้วยความเย็นระหว่างขนส่ง
จะประเมินจากอุณหภูมิของแท่งวัดอุณหภูมิผลไม้เท่านั้น
โดยไม่นำอุณหภูมิจากแท่งวัดอุณหภูมิอากาศมาประกอบการประเมินผลประสิทธิภาพของการกำจัดศัตรูพืชด้วยความเย็น

ข้อ ๑๒ การกำจัดศัตรูพืชด้วยความเย็นก่อนส่งออก
๑๒.๑
การกำจัดศัตรูพืชด้วยความเย็นก่อนส่งออกต้องอยู่ภายใต้การกำกับดูแลของ DAFF โดยต้องดำเนินการในห้องเย็นสำหรับกำจัดศัตรูพืชซึ่งได้รับการรับรองจาก DAFF และกรมวิชาการเกษตร ผลส้มสดสำหรับส่งออกไปยังราชอาณาจักรไทยอาจจะทำการกำจัดศัตรูพืชด้วยความเย็นควบคู่ไปพร้อมกับผลส้มสดที่ส่งออกไปยังประเทศอื่นได้
๑๒.๒ ถ้าผลส้มสดต้องผ่านการกำจัดศัตรูพืชด้วยความเย็นก่อนส่งออก DAFF ต้องมั่นใจว่าได้ปฏิบัติเป็นไปตามเงื่อนไขที่กำหนดซึ่งระบุไว้ในเอกสารหมายเลข
๒ ท้ายประกาศนี้

ข้อ ๑๓ ข้อกำหนดสำหรับการกำจัดศัตรูพืชด้วยความเย็นระหว่างขนส่ง
๑๓.๑
การกำจัดศัตรูพืชด้วยความเย็นระหว่างขนส่งเป็นการกำจัดศัตรูพืชด้วยความเย็นโดยดำเนินการในตู้ขนส่งสินค้าระหว่างขนส่งสินค้า
๑๓.๒
การกำจัดศัตรูพืชด้วยความเย็นระหว่างขนส่งซึ่งดำเนินการในตู้ขนส่งสินค้านั้นอาจจะเริ่มต้นกระบวนการตั้งแต่ตู้ขนส่งสินค้าอยู่บนบกและเสร็จสิ้นในช่วงระหว่างขนส่ง
หรือเสร็จสิ้นเมื่อตู้ขนส่งสินค้าไปถึงปลายทาง
๑๓.๓ ถ้าผลส้มสดต้องผ่านการกำจัดศัตรูพืชด้วยความเย็นระหว่างขนส่ง DAFF ต้องมั่นใจว่าได้ปฏิบัติเป็นไปตามเงื่อนไขที่กำหนดซึ่งระบุไว้ในเอกสารหมายเลข
๓ ท้ายประกาศนี้ นอกจากนี้แล้ว
ต้องมีใบรับรองการเทียบมาตรฐานของแท่งวัดอุณหภูมิตามเอกสารหมายเลข ๔ ท้ายประกาศนี้
แนบมาพร้อมกับสินค้าด้วยทุกครั้ง

ข้อ ๑๔ ข้อกำหนดสำหรับบรรจุภัณฑ์และฉลาก
๑๔.๑
บรรจุภัณฑ์อาจทำด้วยกระดาษลูกฟูกซึ่งผลิตจากวัสดุที่ใช้แล้วนำกลับมาใช้ใหม่หรือวัสดุใหม่
อนุญาตให้ใช้เฉพาะบรรจุภัณฑ์ที่สะอาดและใหม่เท่านั้นสำหรับการบรรจุผลส้มสด
๑๔.๒ ต้องบรรจุผลส้มสดในบรรจุภัณฑ์ซึ่งต้องไม่มีการปะปนของดิน ทราย
และชิ้นส่วนของพืช เช่น ใบ ก้าน เศษซากพืช เป็นต้น
หรือสิ่งอื่นใดที่มีศักยภาพนำพาศัตรูพืชกักกันได้
๑๔.๓ สำหรับผลส้มสดส่งออกซึ่งขนส่งทางอากาศ บรรจุภัณฑ์ต้องไม่มีรู
ถ้ามีรูหรือช่องเปิดต้องปิดด้วยผ้าตาข่าย
ขนาดของตาข่ายแต่ละรูต้องมีเส้นผ่านศูนย์กลาง ไม่เกิน ๑.๖ มิลลิเมตร เพื่อป้องกันการเข้าไปของแมลงซึ่งเป็นศัตรูพืชกักกัน
๑๔.๔ บรรจุภัณฑ์ต้องปรากฏข้อความดังต่อไปนี้ เช่น Product of South Africa, Name of exporting company, Name of fruit (common name and cultivar), Production unit code (PUC), Packinghouse code (PHC) และ Packing date เป็นต้น
๑๔.๕
กรณีขนส่งผลส้มสดมายังราชอาณาจักรไทยโดยบรรจุผลส้มสดในบรรจุภัณฑ์แยกเป็นกล่องโดยไม่ได้มัดรวมกัน
ต้องมีข้อความต่อไปนี้ EXPORT TO THAILAND ปรากฏชัดเจนบนบรรจุภัณฑ์แต่ละกล่อง
แต่อย่างไรก็ดี
กรณีขนส่งผลส้มสดมายังราชอาณาจักรไทยโดยบรรจุผลส้มสดในบรรจุภัณฑ์ที่ถูกมัดรวมกันวางบนแท่นวาง
อนุญาตให้มีข้อความต่อไปนี้ EXPORT TO
THAILAND ปรากฏอย่างชัดเจนบนแต่ละด้านได้
๑๔.๖
ผลส้มสดที่ส่งไปยังราชอาณาจักรไทยโดยมีการใช้บรรจุภัณฑ์ที่ทำจากไม้ต้องเป็นไปตามข้อกำหนดในมาตรฐานระหว่างประเทศว่าด้วยมาตรการสุขอนามัยพืช
ฉบับที่ ๑๕ เรื่อง กฎข้อบังคับว่าด้วยวัสดุบรรจุภัณฑ์ไม้ในทางการค้าระหว่างประเทศ

ข้อ ๑๕ การตรวจส่งออก
๑๕.๑
ต้องสุ่มตรวจผลส้มสดก่อนส่งออกตามกระบวนการที่เหมาะสมอย่างเป็นทางการและต้องปราศจากศัตรูพืชกักกันตามที่ระบุไว้ในเอกสารหมายเลข
๑ ท้ายประกาศนี้
๑๕.๒ ในกรณีตรวจพบศัตรูพืชกักกันที่ระบุไว้ในเอกสารหมายเลข ๑
ท้ายประกาศนี้ ต้องดำเนินการตามมาตรการ ดังต่อไปนี้
๑๕.๒.๑ ถ้าตรวจพบศัตรูพืชกักกันที่มีชีวิตบนผลส้มสด ได้แก่ แมลง false codling moth, Mediterranean fruit fly และ Natal fruit fly ต้องปฏิเสธการส่งออกผลส้มสดทั้งหมดไปยังราชอาณาจักรไทย
๑๕.๒.๒ ถ้าตรวจพบศัตรูพืชกักกันชนิดอื่น ๆ ที่มีชีวิตนอกเหนือจากแมลง
false codling moth, Mediterranean fruit fly และ Natal fruit fly ผลส้มสดทั้งหมดจะส่งออก ไปยังราชอาณาจักรไทยได้ต่อเมื่อได้ดำเนินการกำจัดศัตรูพืชหรือขจัดศัตรูพืชเหล่านั้นให้หมดสิ้นแล้ว
๑๕.๓ ต้องดำเนินการกำจัดแมลง false codling moth, Mediterranean fruit fly และ Natal fruit fly ในผลส้มสดตามที่ระบุไว้ในข้อ ๑๑

ข้อ ๑๖ การรับรองสุขอนามัยพืช
๑๖.๑ ต้องมีใบรับรองสุขอนามัยพืชซึ่งออกให้โดย DAFF กำกับมาด้วย โดยต้นฉบับใบรับรองสุขอนามัยพืชต้องแนบมาพร้อมกับสินค้าทุกครั้งที่ส่งไปยังราชอาณาจักรไทย
และต้องระบุข้อความเพิ่มเติม ดังต่อไปนี้ The consignment of citrus fruit was produced and prepared for export in accordance with the conditions for import of citrus fruit from South Africa to Thailand
๑๖.๒ การกำจัดศัตรูพืชด้วยความเย็นก่อนส่งออก
ถ้าผลส้มสดผ่านการกำจัดศัตรูพืชด้วยความเย็นก่อนส่งออกต้องระบุรายละเอียดของโรงงานกำจัดศัตรูพืชด้วยความเย็น
อุณหภูมิ และระยะเวลาที่ใช้ (จำนวนวันที่ต่อเนื่องกัน) ลงบนใบรับรองสุขอนามัยพืชในส่วนที่เหมาะสม
๑๖.๓ การกำจัดศัตรูพืชด้วยความเย็นระหว่างขนส่ง
๑๖.๓.๑ ถ้าผลส้มสดได้รับการกำจัดศัตรูพืชด้วยความเย็นระหว่างขนส่งต้องระบุข้อความเพิ่มเติมในใบรับรองสุขอนามัยพืช
ดังต่อไปนี้ DAFF has supervised the calibration and the placement of fruit sensors into the fruit within the container(s) in accordance with the conditions for import of citrus fruit from South Africa to Thailand and cold disinfestation treatment has been initiated
๑๖.๓.๒
ต้องมีต้นฉบับใบรับรองการเทียบมาตรฐานของแท่งวัดอุณหภูมิตามเอกสารหมายเลข ๔
ท้ายประกาศนี้ แนบมาพร้อมกับใบรับรองสุขอนามัยพืช
๑๖.๔ ต้องระบุชื่อสามัญและชื่อพันธุ์ของผลส้มสด รวมทั้งหมายเลขตู้ขนส่งสินค้าและหมายเลขผนึกปิดตู้ขนส่งสินค้า
(สำหรับการขนส่งทางน้ำ) ในใบรับรองสุขอนามัยพืช

ข้อ ๑๗ การตรวจนำเข้า
๑๗.๑ เมื่อผลส้มสดถูกขนส่งมาถึงด่านนำเข้าในราชอาณาจักรไทย
การตรวจนำเข้าผลส้มสดจะดำเนินการหลังจากได้ตรวจสอบยืนยันความถูกต้องของเอกสารทั้งหมดที่แนบมาพร้อมกับสินค้า
๑๗.๒
พนักงานเจ้าหน้าที่จะสุ่มตัวอย่างผลส้มสดและตรวจสอบเพื่อยืนยันว่ามีศัตรูพืชหรือไม่
ถ้าตรวจพบศัตรูพืชมีชีวิตจะส่งตัวอย่างศัตรูพืชไปยังห้องปฏิบัติการเพื่อจำแนกชนิดและต้องกักผลส้มสดไว้จนกว่าจะทราบผลจากห้องปฏิบัติการ
๑๗.๓ ถ้ามีผลส้มสดนำเข้าจำนวนน้อยกว่า ๑,๐๐๐ ผล ต้องสุ่มตรวจผลส้มสด จำนวน ๔๕๐ ผล หรือสุ่มตรวจผลส้มสดทั้งหมด
ถ้ามีผลส้มสดจำนวนเท่ากับหรือมากกว่า ๑,๐๐๐ ผล ต้องสุ่มตรวจผลส้มสดจำนวน
๖๐๐ ผล
๑๗.๔
ในกรณีตรวจพบศัตรูพืชกักกันของราชอาณาจักรไทยตามที่ระบุไว้ในเอกสารหมายเลข ๑
ท้ายประกาศนี้ระหว่างการสุ่มตรวจผลส้มสด ต้องดำเนินการตามมาตรการ ดังต่อไปนี้
๑๗.๔.๑ ถ้าตรวจพบศัตรูพืชกักกันที่มีชีวิต ได้แก่ แมลง false codling moth, Mediterranean fruit fly และ Natal fruit fly ผลส้มสดทั้งหมดต้องถูกส่งกลับหรือทำลายโดยผู้นำเข้าต้องเป็นผู้รับผิดชอบค่าใช้จ่าย
กรมวิชาการเกษตรจะแจ้งผลการตรวจให้ DAFF ทราบและระงับการนำเข้าโดยทันที
๑๗.๔.๒ DAFF ต้องตรวจสอบสาเหตุของเหตุการณ์ที่เกิดขึ้นโดยทันทีและเสนอมาตรการแก้ไข
กรมวิชาการเกษตรจะยกเลิกมาตรการระงับการนำเข้าเมื่อมีคำอธิบายที่ชัดเจนถึงสาเหตุและมีการดำเนินมาตรการแก้ไขจนเป็นที่ยอมรับของกรมวิชาการเกษตร
๑๗.๔.๓ ถ้าตรวจพบศัตรูพืชกักกันชนิดอื่น ๆ ที่มีชีวิตนอกเหนือจากแมลง
false codling moth, Mediterranean fruit fly และ Natal fruit fly ผลส้มสดทั้งหมดจะถูกส่งกลับ หรือทำลาย
โดยผู้นำเข้าต้องเป็นผู้รับผิดชอบค่าใช้จ่าย
๑๗.๕ ถ้าตรวจพบสิ่งมีชีวิตชนิดอื่นที่ไม่มีรายชื่อปรากฏในเอกสารหมายเลข
๑ ท้ายประกาศนี้ ที่มีศักยภาพเป็นศัตรูพืชกักกันของราชอาณาจักรไทย ต้องส่งกลับ
ทำลาย หรือกำจัดศัตรูพืชบนผลส้มสดด้วยวิธีการที่เหมาะสม (ถ้ามีวิธีการกำจัด)
โดยผู้นำเข้าต้องเป็นผู้รับผิดชอบค่าใช้จ่าย กรมวิชาการเกษตรมีสิทธิระงับการนำเข้าผลส้มสดจากช่องทางการนำเข้านั้นเป็นการชั่วคราวจนกว่าการประเมินความเสี่ยงศัตรูพืชที่ตรวจพบนั้นได้ดำเนินการแล้วเสร็จ
๑๗.๖ กรมวิชาการเกษตรมีสิทธิสั่งให้ส่งผลส้มสดกลับหรือทำลาย
โดยผู้นำเข้าต้องเป็นผู้รับผิดชอบค่าใช้จ่าย ถ้าพบหนึ่งหรือมากกว่าหนึ่งกรณีดังต่อไปนี้เกิดขึ้น
๑๗.๖.๑ การกำจัดศัตรูพืชด้วยความเย็นไม่สมบูรณ์
๑๗.๖.๒ ประตูตู้ขนส่งสินค้าปิดไม่สนิท
๑๗.๖.๓ ผนึกปิดตู้ขนส่งสินค้าถูกทำลาย หรือถูกสับเปลี่ยน
หรือหมายเลขไม่ตรงตามที่ระบุไว้ในใบรับรองสุขอนามัยพืช
๑๗.๖.๔ เสียบแท่งวัดอุณหภูมิผลไม้เลยออกนอกผลส้มสด
หรือแท่งวัดอุณหภูมิผลไม้ไม่อยู่ตรงตำแหน่งที่กำหนด
หรือผลส้มสดที่เสียบด้วยแท่งวัดอุณหภูมิเป็นแผลแตกหรือเกิดรอยเปิด
๑๗.๖.๕ ฉลากบนบรรจุภัณฑ์ไม่มี ไม่ถูกต้อง หรือไม่สมบูรณ์

ข้อ ๑๘ การประเมินกระบวนการส่งออก
๑๘.๑ การส่งออกผลส้มสดจากสาธารณรัฐแอฟริกาใต้ไปยังราชอาณาจักรไทยจะเริ่มดำเนินการได้หลังจากที่กรมวิชาการเกษตรได้ทำการประเมินกระบวนการตรวจรับรองส่งออกแล้วเท่านั้น
โดยสาธารณรัฐแอฟริกาใต้ต้องเป็นผู้รับผิดชอบค่าใช้จ่ายทั้งหมด
๑๘.๒ ในกรณีที่มีการระงับการนำเข้า หากกรมวิชาการเกษตรพิจารณาแล้วเห็นว่ามีความจำเป็น
อาจส่งพนักงานเจ้าหน้าที่เดินทางไปประเมินกระบวนการตรวจรับรองส่งออกในสาธารณรัฐแอฟริกาใต้ก่อนจะตัดสินใจอนุญาตให้นำเข้าผลส้มสดได้อีกต่อไป
โดยสาธารณรัฐแอฟริกาใต้ต้องเป็นผู้รับผิดชอบค่าใช้จ่ายทั้งหมด
๑๘.๓ กรมวิชาการเกษตรสงวนสิทธิที่จะส่งพนักงานเจ้าหน้าที่เดินทางไปสาธารณรัฐแอฟริกาใต้เป็นระยะ
ๆ เพื่อตรวจสอบว่าการดำเนินการต่าง ๆ ในกระบวนการตรวจรับรองศัตรูพืชก่อนส่งออกของ DAFF ยังคงมีประสิทธิภาพหรือไม่
เพื่อให้ความมั่นใจว่าผลส้มสดที่ส่งออกไปราชอาณาจักรไทยยังคงมีการจัดการศัตรูพืชกักกันอย่างเหมาะสม
โดยสาธารณรัฐแอฟริกาใต้ต้องเป็นผู้รับผิดชอบค่าใช้จ่ายทั้งหมด


ประกาศ
ณ วันที่ ๒๖ เมษายน พ.ศ. ๒๕๕๕
จิรากร
โกศัยเสวี
อธิบดีกรมวิชาการเกษตร
[เอกสารแนบท้าย]

๑. รายชื่อศัตรูพืชกักกันของผลส้มสดจากสาธารณรัฐแอฟริกาใต้
แนบท้ายประกาศกรมวิชาการเกษตร เรื่อง เงื่อนไขการนำเข้าผลส้มสดจากสาธารณรัฐแอฟริกาใต้
พ.ศ. ๒๕๕๕ (เอกสารหมายเลข ๑)
๒. ข้อกำหนดสำหรับการกำจัดศัตรูพืชด้วยความเย็นก่อนส่งออก
แนบท้ายประกาศกรมวิชาการเกษตร เรื่อง
เงื่อนไขการนำเข้าผลส้มสดจากสาธารณรัฐแอฟริกาใต้ พ.ศ. ๒๕๕๕ (เอกสารหมายเลข ๒)
๓. ข้อกำหนดสำหรับการกำจัดศัตรูพืชด้วยความเย็นระหว่างขนส่ง
แนบท้ายประกาศกรมวิชาการเกษตร เรื่อง
เงื่อนไขการนำเข้าผลส้มสดจากสาธารณรัฐแอฟริกาใต้ พ.ศ. ๒๕๕๕ (เอกสารหมายเลข ๓)
๔.
ใบรับรองการเทียบมาตรฐานของแท่งวัดอุณหภูมิสำหรับการกำจัดศัตรูพืชด้วยความเย็นระหว่างขนส่งในตู้ขนส่งสินค้า
สำหรับราชอาณาจักรไทย แนบท้ายประกาศกรมวิชาการเกษตร เรื่อง
เงื่อนไขการนำเข้าผลส้มสดจากสาธารณรัฐแอฟริกาใต้ พ.ศ. ๒๕๕๕ (เอกสารหมายเลข ๔)

(ดูข้อมูลจากภาพกฎหมาย)













ปริยานุช/ผู้จัดทำ
๗ มิถุนายน
๒๕๕๕

ชาญ/ผู้ตรวจ
๘ มิถุนายน
๒๕๕๕

พิมลกร/ปรับปรุง
๔ ตุลาคม ๒๕๕๖

พลัฐวัษ/ตรวจ
๔ ตุลาคม ๒๕๕๖














[๑] ราชกิจจานุเบกษา
เล่ม ๑๒๙/ตอนพิเศษ ๘๗ ง/หน้า ๑๗/๓๐ พฤษภาคม ๒๕๕๕